আফগানিস্তান প্রজাতন্ত্র
আফগানিস্তান প্রজাতন্ত্র (দারি: جمهوری افغانستان‎, Jǝmhūri Afġānistān; পশতু: د افغانستان جمهوریت, Dǝ Afġānistān Jumhūriyat) প্রথম আফগান প্রজাতন্ত্র ছিল। ১৯৭৩ সালে মুহাম্মদ দাউদ খান রক্তপাতহীন এক অভ্যুত্থানের মাধ্যমে আফগানিস্তানের বাদশাহ মুহাম্মদ জহির শাহকে ক্ষমতাচ্যুত করার পর এই প্রজাতন্ত্র গঠিত হয়। দাউদ খান প্রগতিশীল রাজনীতিবিদ হিসেবে পরিচিত ছিলেন। তিনি সোভিয়েত ইউনিয়ন ও যুক্তরাষ্ট্রের সহায়তায় আফগানিস্তানকে আধুনিক করতে চেয়েছিলেন। ১৯৭৮ সালে কমিউনিস্টদের প্ররোচনায় সাওর বিপ্লব সংঘটিত হয়। দাউদ খান ও তার পরিবারের সদস্যরা এতে নিহত হন। এর ফলে রাজতন্ত্র পরবর্তী প্রজাতন্ত্র বিলুপ্ত হয়ে সোভিয়েতপন্থি আফগানিস্তান গণতান্ত্রিক প্রজাতন্ত্র প্রতিষ্ঠিত হয়।